## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2016. október 27-i nyílt üléséről***

 Önkormányzati rendelet: 20-21/2016.(X.28.)

 Határozat: 139-146/2016.(X.27.)

*(Az elfogadott rendeletek a jegyzőkönyv hátulján találhatók.)*

*J E G Y Z Ő K Ö N Y V*

|  |  |
| --- | --- |
| *Készült*: | Körmend Város Önkormányzata Képviselő-testületének 2016. október 27-i nyílt üléséről |
| *Jelen vannak:**Távol van:*  | Bebes István, Szabó Ferenc, Tóth Gábor, Bán Miklós, Geosics László, Ferencz Gyula, Czvitkovics Gyula, Csák Tamás, dr. Hadnagy Ádám, Auer Miklós, Tompa László képviselő-testületi tagok Faragó Gábor képviselőS |  |
| *Tanácskozási joggal meghívottak közül megjelent:* |  |  |
|  | dr. Stepics Anita jegyző Némethné Simon Mária, a Gazdasági és Pénzügyi Iroda vezetője Forró Szilvia Városfejlesztési és Építéshatósági irodavezetőButi Tibor Közszolgálati Iroda vezetőjeHorváth István Roma Nemzetiségi Önkormányzat képviselője  |  |

Bebes István polgármester köszönti a megjelenteket és megállapítja, hogy a Képviselő-testület az ülésen 11 fővel jelen van, az határozatképes, az ülést 8 óra 00 perckor megnyitja.

Két napirend előtti felszólalás érkezett, először Tompa László képviselő-testületi tagnak adja meg a szót.

Tompa László képviselő-testületi tag elmondja, hogy miután az előző ülésen elfogadták a helyi népszavazásról szóló rendeletet, élne a lehetőséggel. Szeretnék a körmendi kórház szülészetével kapcsolatos népszavazást elindítani. Ezt a kérdést beadták, járja az útját, elbírálás alatt van, biztos abban, hogy ha a kérdés átmegy, sikerre viszi a szavazást, így Körmenden és a Hegyháton több mint 60.000 ember szüléssel kapcsolatos gondjai megoldódnak. Elmondja, hogy egyesületük a kommunális adóval, migrációval, free-wifi-vel kapcsolatos kérdésben is sikert ért el. Kéri a képviselőtársakat, a pártok képviselőit, hogy a szülészettel kapcsolatos kérdésben támogassák a népszavazást.

Bebes István polgármester elmondja, hogy az SZMSZ szerint egy hozzászólásra van lehetőség.

Hozzászólásra nem jelentkezik senki.

Bebes István polgármester elmondja, hogy a nap folyamán szép dologra készülnek, a szépen felújított színházat fogják újra nyitni. Azt tudni kell, hogy befogadó színházról van szó, aminek az az ismérve, hogy vagy a szombathelyi vagy a zalaegerszegi színi társulat fog itt nagyobbrészt előadásokat tartani. Nyilván a jó színházba jó színészek is kellenek, ahogy Tompa László képviselő úr is jó színész, kéri is, hogy jelentkezzen valamelyik társulathoz. Biztos, hogy a körmendi színházban is fel tudna lépni egy nagyon szép előadás keretében, ahol meg tudná mutatni magát, hol ilyen, hol olyan témában, hol így, hol úgy változtatva a véleményét.

Bebes István polgármester elmondja, hogy milliószor kezdeményezve lett, hogy legyen szülészet. Az a helyzet, hogy a Magyar Állam működteti a kórházat, mely megállapította, hogy éves szinten 100 millió forint mínuszt jelentett – amikor még száz fölött volt az éves szülések száma - a szülészet működtetése. Sem az őrségiek, sem a hegyhátiak nem jöttek ide olyan létszámban szülni, amely mellett a szülészet működtethető lett volna. Azért mennek máshova, a megyeszékhelyre, mert ott rendelkezésükre áll a megfelelő eszközrendszer és az ügyeleti rendszer problémás helyzetekben is. A népszavazás bizony pénzbe kerül – több millió Ft-ba, mely a költségvetést terheli -, meg kell vizsgálni azt, hogy mely területtől vegyék el ezt a pénzt adott esetben, hol ne valósuljon meg útfelújítás vagy más felújítás. Természetesen megírják a huszadik levelüket Budapestre e témában, amelyre az a válasz fog jönni, hogy semmi nem indokolja a szülészet kialakítását, hiszen az egy napos műtétekre továbbra is helyben lesz lehetőség. Képviselő úr színdarabot, álművet ad elő, aminek nem lesz eredménye, ettől függetlenül teheti, ismerik már, végigjárta a ranglétrát, most pedig egyesülete színeiben próbálja meg eladni magát, de már senki sem hisz neki. Sok sikert kíván a kezdeményezéshez, ő is támogatni fogja, miért ne, természetesen adják be a kezdeményezést, de ne helyi népszavazás keretében, hiszen az a városnak nagyon sok pénzébe kerül.

Tóth Gábor képviselő-testületi tag elmondja, hogy mivel az SZMSZ csak a napirend előtti felszólalás keretében engedi az ülés megkezdése előtt szóhoz juttatni őt, ezért ennek keretében ragadja meg az alkalmat arra, hogy a város nyilvánossága előtt, képviselő-társai és az Önkormányzati Hivatal valamennyi munkatársa nevében gratuláljon Polgármester Úrnak a Prima Primissima kitüntetéséért az alábbi méltatással:

„Mint arról bizonyára mindenki értesült, Polgármester Úr, néhány nappal ezelőtt, sporttevékenységéért elnyerte ez évben a Megye kiválóságai díjat.

Idéz pár gondolatot az őt illető ünnepi köszöntőből:

Bebes István fiatalon lett élvonalbeli kosárlabdázó, tagja volt az első vidéki csapatként bajnokságot nyert Körmendnek 1987-ben. Aktív pályafutását követően sem távolodott el a kosárlabdától. 1996-ban a BC Marc Körmend ügyvezető igazgatójaként vállalt jelentős szerepet a csapat második bajnoki címében. 1997-től a Magyar Kosárlabda Szövetség szakmai bizottságának is tagja volt.

1998-tól négy cikluson keresztül országgyűlési képviselőként, 2002. óta pedig Körmend város polgármestereként tevékenykedik. Mind honatyaként, mind pedig városvezetőként szívén viselte a magyar és a körmendi sportélet alakulását. A város sportsikereiben betöltött szerepe a mai napig megkérdőjelezhetetlen. Kapcsolatainak, kitartó és fáradhatatlan munkájának is köszönhetően a körmendi kosárlabda klub mára egy stabil gazdasági alapokon nyugvó, sikeres klubbá vált. Az egyesület gazdasági konszolidációjában betöltött szerepét minden piros-fekete szurkoló elismeri.

Polgármestersége alatt jelentősen fejlődött a város sporthoz kapcsolódó infrastruktúrája is. A kosárlabdacsarnok 2014-es felújítása mellett folyamatosan javulnak az infrastrukturális feltételek a településen működő három labdarúgó klub mindegyikénél is. Jelenleg is több olyan fejlesztés van tervezési, vagy éppen megvalósítási fázisban, amelyek tovább bővítik a városban élők sportolási lehetőségeit.

Városvezetőként mindig is fontosnak érezte, hogy támogassa azokat az egyesületeket és civil szervezeteket, amelyek munkájukkal színesítik a város sportéletét. Bebes István nem kizárólag, mint városvezető támogatja a verseny- és tömegsportot. Teszi mindezt a sport iránti szeretete és tisztelete miatt, valamint azért, mert hisz annak közösségformáló erejében.

A város társadalmi- és sportéletét több olyan tradicionális tömegsport rendezvény is színesíti, amelyek nem valósulhatnának meg a városvezető és az önkormányzat támogatása nélkül. Elég csak, ha a több évtizedes múltra visszatekintő strandfoci bajnokságra, vagy éppen a streetball fesztiválra gondolnak.

Bebes István polgármester sportért végzett tevékenysége példaértékű, és utat mutat minden városvezetőnek. Nélküle nem csak egy kiváló sportemberrel lenne kevesebb a város, hanem egy olyan vezetővel is, akinek nem csak a kötelező szavak szintjén fontos ágazat a sport, hanem valóban tesz is annak fejlesztésért.

Polgármester Úr, engedje meg, hogy kifejezzem mindannyiuk nevében jókívánságainkat, büszkék vagyunk Rád, az elért eredményeidre, és jó egészséget kívánunk Neked az előtted álló célok megvalósításához, mert tudjuk, ha egészséged engedi, akkor a célok is megvalósulnak.”

Bebes István polgármester a város minden egyes emberének köszönetet mond, hiszen mindenkinek része van abban, hogy eddig tudtak jutni, amihez sok kitartásra és harcra volt szükség. A díj közös érdemük, így mindenkinek szeretne adni egy szeletet a díjból, a képviselő-testületre is szükség van, a klubok megfelelő munkájára is és természetesen a sportolókra is, hiszen kitartó munkával tudnak jó eredményeket elérni. Továbbra is a városért fog tevékenykedni, hiszen mindenkinek az kell, hogy legyen a célja, hogy város meg tudjon újulni, fejlődni. Nyilván lesznek viták, melyek azonban szükségesek ahhoz, hogy előre tudjanak lépni.

Bebes István polgármester elmondja, hogy érkezett hozzá egy módosítási javaslat.

Csák Tamás képviselő-testületi tag elmondja, hogy a 3. pontban szereplő Batthyany-Strattmann László Ösztöndíjról szóló rendelet módosításáról szóló előterjesztést szeretnék levetetni a napirendről, mivel a hétfői bizottsági ülésen elbírálták az ösztöndíjat, de merültek fel kérdések, szeretnék még módosítani a rendeletet. Mindenki kapott egy tájékoztatót az ösztöndíj elbírálásáról, azt be lehetne tenni a napirendi pont helyére.

Bebes István polgármester javasolja, hogy az ösztöndíj elbírálásáról szóló tájékoztató a 10. pontban kerüljön napirendre vételre, míg a Batthyany-Strattmann László Ösztöndíjról szóló rendelet módosításáról szóló előterjesztés napirendről történő levételét javasolja, és így kéri a módosított napirend elfogadását.

A Képviselő-testület a javaslatot 11 igen szavazattal elfogadja, és a következő napirendet hagyja jóvá:

# N A P I R E N D

Nyilvános ülés keretében:

1. Beszámoló a polgármesternek a két ülés között tett fontosabb intézkedéseiről, eseményekről.

 Előterjesztő: **Bebes** **István** polgármester

1. A háziorvosi, házi gyermekorvosi, fogorvosi és védőnői körzetekről szóló önkormányzati rendelet módosítása

Előterjesztő: **Bebes István polgármester**

1. Közművelődési rendelet módosítása, illetve határozati döntés

Előterjesztő: **Bebes István** polgármester

1. Felhalmozási kiadásokhoz fedezet biztosítása

Előterjesztő: **Bebes István** polgármester

1. Döntés Körmend város településrendezési eszközeinek folyamatban lévő felülvizsgálata során

Előterjesztő: **Bebes István** polgármester

1. Pályázat kapcsán fenntartói döntéshozatal

Előterjesztő: **Bebes István** polgármester

1. Megállapodás megkötése a Markusovszky Kórházzal és az Állami Egészségügyi Ellátó Központtal

Előterjesztő: **Bebes István** polgármester

1. Erdőtelepítés jóváhagyása

Előterjesztő: **Bebes István** polgármester

1. Tájékoztató a volt FHO épületének felújításáról

Előterjesztő: **Bebes István** polgármester

1. Batthyany-Strattmann László Ösztöndíjról szóló tájékoztatás

Előterjesztő: **Bebes István** polgármester

- Jelentés az előző ülésen elhangzott interpellációkra tett intézkedésekről.

 Előterjesztő: **Forró Szilvia** irodavezető

- Interpellációk

**N A P I R E N D:**

**1./ Beszámoló a polgármesternek a két ülés között tett fontosabb intézkedéseiről, eseményekről**

Előterjesztő: **Bebes István** polgármester

Bebes István elmondja, hogy október 5-én megbeszélést folytatott a Nemzetgazdasági Minisztérium költségvetésért felelős helyettes államtitkárával az önkormányzat működéséről. Október 6-án részt vett a Szociális Szolgáltató és Információs Központ Idősek Nappali Ellátása „Idősek Napi” ünnepségén, a megjelenteket köszöntötte, továbbá az Aradi vértanúk napja alkalmából rendezett városi megemlékezésen koszorúzott. Október 11-én részt vett a „Körmendi Vadászlak és természeti környezetének megújítása” című pályázat sajtónyilvános projektnyitó rendezvényén, a megjelenteket köszöntötte, a projekthelyszínt bemutatta a Nemzeti Kastélyprogram és a Nemzeti Várprogram végrehajtásért felelős miniszteri biztosának. Október 12-én a gázellátási szerződés kapcsán folytatott tárgyalást a TIGÁZ képviselőivel. Október 13-án egyeztetést folytatott a Vasivíz Zrt. vezérigazgatójával. Október 16-án részt vett a Körmendi Kolping Család megalakulásának 25. évfordulója alkalmából rendezett „Kolping Nap”-on. Október 20-án részt vett a MJUS-ban rendezett a Magyar Fürdővárosok Szövetsége elnökségi és közgyűlésén, „házigazdaként” köszöntötte a vendégeket. Október 23-án részt vett az 1956-os forradalom és szabadságharc 60. évfordulója tiszteletére rendezett városi ünnepségen. Október 25-én részt vett a Miniszterelnökség a Nemzeti Kastély- és Várprogram keretében folyamatban lévő felújításokkal kapcsolatos egyeztetésen.

Auer Miklós képviselő-testületi tag gratulál polgármester úrnak a kapott díjhoz. Kérdezi, hogy a Belügyminisztérium mit válaszolt a fűthető sátrakkal kapcsolatban a migránstábort illetően.

Bebes István polgármester elmondja, hogy nem érkezett még válasz a Belügyminisztériumtól.

A Képviselő-testület a polgármester két időszak közötti beszámolóját 10 igen szavazattal, 1 tartózkodás mellett elfogadja.

**2./ Háziorvosi, házi gyermekorvosi, fogorvosi és védőnői körzetekről szóló önkormányzati rendelet módosítása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendeleti javaslat elfogadását.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő rendeletet alkotja:

**20/2016.(X.28.) önkormányzati rendelet**

Körmend Város Önkormányzata az Önkormányzat a háziorvosi, házi gyermekorvosi, fogorvosi és védőnői körzetekről szóló 6/2016. (II.25.) sz. önkormányzati rendelet módosításáról.

**3./ Közművelődési rendelet módosítása, illetve határozati döntés**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az este folyamán kerül sor a Batthyanyi Örökségközpont Látogatóközpontjában található multifunkcionális terem átadására. Korszerű technológia került beépítésre, a használata komoly költségekkel is jár. Át kell gondolni a hasznosítás rendjét is, mert a Látogatóközpont működtetésének költségei is megváltoznak az átadással. A beépített technikára vigyázni kell, azt karban is kell tartani. Oda kell figyelni mindenkinek arra, hogy ebben az állapotban maradjon meg az elkövetkezendő évtizedekben.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva elmondja, hogy a határozati javaslatban szereplő földszinti csarnok bérleti díja 10.000 Ft/óra legyen, valamint a felsorolt szervezetek közé kéri felvenni a Körmendi Kulturális Műhelyt is. Ezekkel a módosításokkal támogatja a határozati és rendeleti javaslat elfogadását.

Geosics László képviselő-testületi tag a Pénzügyi és Közbeszerzési Bizottság véleményét tolmácsolva - szintén 10.000 Ft/óra díjat megállapítva - támogatja a határozati és rendeleti javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bán Miklós képviselő-testületi tag a rendelet utolsó mondatát – „az itt felsorolt közösségek számára” – helyett kéri, hogy az esetleg még igénybe vevők, például a Vasparipa és a Magyar-Finn Baráti Társaság is kaphassanak felmentést.

Tompa László képviselő-testületi tag elmondja, hogy véleménye szerint egyáltalán nem kéne szabályozni azt, hogy kik vehetik igénybe a termet, hiszen eddig is - amennyiben elegáns, színvonalas produkcióról volt szó - a bérleti díjat a Művelődési Ház elengedte. Ha rendeletbe veszik azt, hogy kik használhatják, akkor diszkriminálni fogják a civil szervezeteket.

Bebes István polgármester a félreértések elkerülése végett elmondja, hogy pontosan a Művelődési Ház kéri ezt szabályozni és rendeletbe foglalni. A régi állapotban, ha valamilyen karcolás történt, az a többi 300 kisebb hiba mellett elfért, de most óriási értékről van szó. A városban vannak más termek is, melyek kiadhatók, eddig is terembérlésre – amíg a színház nem működött - volt megoldás. Az elkövetkezendő időszakban – ahogy egy későbbi előterjesztés is foglalkozik ezzel, hiszen beadott pályázatról lesz szó – lesznek fejlesztések, a civil szervezeteknek egy más teret is szeretnének biztosítani. A Művelődési Központ egy nagyon logikus alapelv alapján gondolkodik, nem diszkriminálni, hanem rendet tenni szeretne. Legyen meg, hogy ki és milyen formában téríti meg az ott megrendezésre kerülő rendezvényeket. Amennyiben a város fejlődését szolgáló rendezvény kerül megtartásra, és minden kötelezettséget felvállal a szervező, akkor a továbbiakban sincs akadályoztatva a terem bérlése. Nem kell ebből bizalmatlansági kérdést alkotni, úgy látja, hogy Tompa László képviselő tevékenysége bizalmatlanságokra épül, nem hiszi, hogy ebben a városban erre szükség van. Bán Miklós képviselő kérésére elmondja, hogy ezt a megfogalmazást a Művelődési Központ kérte.

Dr. Stepics Anita jegyző asszony – a fenti javaslat alapján – a rendelet utolsó mondatát az alábbiak szerint javasolja módosítani: A Polgármester – kérelem alapján, egyedi elbírálást követően – a Batthyányi Örökségközpont Látogatóközpontját érintő ingyenes történő további használat lehetőségét engedélyezheti.

Bebes István polgármester javasolja ezt kiegészíteni azzal, hogy igen, a Polgármester engedélyezheti – a Körmendi Kulturális Központ intézményvezetőjének előzetes véleménye alapján.

Bán Miklós és Tompa László képviselő-testületi tagok a fenti módosítással elfogadják a rendeleti javaslatot.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő rendeletet alkotja:

**21/2016.(X.28.) önkormányzati rendelet**

Körmend Város Önkormányzata az Önkormányzat a háziorvosi, házi gyermekorvosi, fogorvosi és védőnői körzetekről szóló 6/2016. (II.25.) sz. önkormányzati rendelet módosításáról

NEM EZT MÓDOSÍTJUK

Bebes István polgármester kéri a fent elhangzott két módosítással a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**139/2016.(X.27.) önkormányzati határozat**

Körmend város Önkormányzata Képviselő-testülete – a Batthyány Örökségközpont Látogatóközpontjának felújításával, annak bejezésével, a Látogatóközpont által nyújtott szolgáltatások körére és minőségére is tekintettel – 2016. november 1-étől a Látogatóközpont használatával kapcsolatosan a bérleti díjakat az alábbiak szerint állapítja meg:

* Földszinti csarnok bérleti díja: 10.000 Ft/ óra
* Látogatóközpontban található multifunkcionális terem bérleti díja: 30.000 Ft/óra.
* A földszinti csarnok és a Látogatóközpontban található multifunkcionális terem együttes bérlete esetén a bérlet díja: 40.000 Ft/óra.

Üzleti célú (anyagi haszonszerzésre irányuló) bérlet esetén, ide értve a konferenciákat is:

* Földszinti csarnok bérleti díja: 15.000 Ft/ óra
* Látogatóközpontban található multifunkcionális terem bérleti díja: 50.000 Ft/óra.
* A földszinti csarnok és a Látogatóközpontban található multifunkcionális terem együttes bérlete esetén a bérlet díja: 65.000 Ft/óra.

A városban működő köznevelési intézmények számára a Batthyány Örökségközpont Látogatóközpontjának használata ingyenesen biztosított évente három alkalommal, illetve e három alkalmat megelőző próbák során egy alkalommal. A Polgármester – kérelem alapján, egyedi elbírálást követően – a Batthyány Örökségközpont Látogatóközpontját érintő ingyenesen történő használat számának növelését engedélyezheti a városban működő köznevelési intézmények számára.

**4./ Felhalmozási kiadásokhoz fedezet biztosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az előterjesztésben három pont jelenik meg, egyrészt a Magyar Kormány által nyújtott 500 millió forint támogatás, másrészt a Kastély északi felén jelentkezett járdaszakasz problémája, harmadrészt pedig a Kulturális Központ érdekeltségnövelő pályázata, melyben a kazáncserét kell végrehajtani. Ennek töredéke érkezett meg, de a végrehajtás az egész intézmény célját szolgálja.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Geosics László képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**140/2016.(X.27.) önkormányzati határozat**

Körmend város Önkormányzati Képviselő-testülete úgy dönt, hogy a költségvetési rendeletet az alábbi előirányzatokkal módosítja:

1. a színház belső kialakításhoz kapott 500.000eFt-al növeli az önkormányzat felhalmozási célra átvett pénzeszköz előirányzatát, valamint a beruházási kiadás előirányzatát 367.621eFt-al, a dologi kiadás előirányzatát 132.379eFt-al.
2. a narancsházak melletti Rákóczi úti járdaszakasz felújítására, valamint a kastély udvaron a színház előtti burkolat kialakítására 6.281eFt-ot biztosít az önkormányzat felújítási és beruházási kiadás előirányzatának növelése mellett, a szabad felhalmozási tartalék terhére.
3. A Körmendi Kulturális Központ kazáncseréjéhez 1.161eFt-ot biztosít, amellyel nő az intézmény felújítási kiadási előirányzata, továbbá nő az önkormányzat felhalmozásra átvett pénzeszköz előirányzata 146eFt-al, a felhalmozási szabad tartalék csökken 1.015eFt-al.

**5./ Döntés Körmend város településrendezési eszközeinek folyamatban lévő felülvizsgálata során**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy új szemléletű HÉSZ megalkotására kérték fel a településtervezőt, csak a legszükségesebb beavatkozásokat kérték. Az előzetesen beérkezett kérelmeket tárják a testület elé. Egy kivétellel minden kérelem tárgyában lehetőség mutatkozik a kérelemnek megfelelő szabályozásra, amennyiben azzal a szakhatóságok is egyetértenek. Kéri, hogy a képviselők jelezzék észrevételeiket, főépítész úr, irodavezető asszony pedig segítségére lesznek a képviselőknek. Elmondja még, hogy a településképi rendeletalkotásra vonatkozó felsőbb szintű jogszabály nem jelent meg, így ennek hiányában kell a javaslatot a Testület elé tárniuk.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**141/2016.(X.27.) önkormányzati határozat**

1. Körmend város Önkormányzata Képviselő-testülete a beérkezett partnerségi (lakossági és önkormányzati) kérelmeknek a megalkotandó új helyi építési szabályzaton és szabályozási terven való átvezetését megismerte és azt a táblázatban foglaltak szerinti indokolással elfogadja, illetve egy kérelem esetén az elutasítás mellett dönt a táblázatban foglaltak szerint.
2. Körmend város Önkormányzata Képviselő-testülete a Napenergia hasznosításának érdekében a Shell benzinkúttól északra és a temetőtől északra lévő területeket kéri e célra kijelölni.
3. Körmend város Önkormányzata Képviselő-testülete a 39/2016.(III.31.) határozatát visszavonja, és kéri jelen eljárásban a Körmend, 382, 409 és 410 hrsz ingatlanokat kiszolgáló útterület törlését felülvizsgálni a Körmend, Thököly u. 1. számú Társasház javára feljegyzendő bejárási szolgalom mellett.
4. Körmend város Önkormányzata Képviselő-testülete felkéri a polgármestert a megalkotandó új helyi építési szabályzat és szabályozási terv véleményezési eljárásának lefolytatására.

Felelős: Bebes István polgármester, Rápli Pál főépítész

Határidő: A végleges dokumentáció testület elé történő terjesztésre: 2016. november 15.

**6./ Pályázat kapcsán felmerülő döntéshozatal**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Faludi Ferenc Könyvtár fordult a testülethez azzal, hogy a testület támogassa az intézményegység EFOP pályázatán való részvételét. Bonyolult pályázatról van szó, de a könyvtár magára vállalta a megvalósítást.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Geosics László képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 11 igen elfogadja, és a következő rendeletet alkotja:

**142/2016.(X.27.) önkormányzati határozat**

Körmend város Önkormányzata, mint a Körmendi Kulturális Központ, Múzeum és Könyvtár intézmény fenntartója támogatja azt, hogy az intézmény az **EFOP-3.3.2-16** kódszámú a **Kulturális intézmények a köznevelés eredményességéért** című pályázati kiírásra pályázatát beadja, egyben reméli, hogy a beadott pályázat támogatásban részesül, és ezzel a körmendi gyermekeknek és célközönségnek lehetőségük nyílik a pályázatban megfogalmazott célok megvalósítása révén tudásuk és ismereteik gyarapítására.

**7./ Megállapodás megkötése a Markusovszky Kórházzal és az Állami Egészségügyi Ellátó Központtal**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Markusovszky Kórházzal és az Állami Egészségügyi Ellátóval próbáltak meg együttműködést kialakítani a jelenlegi járóbeteg szakellátó épületének az egészségügy szolgálatába történő állítása kapcsán. Fontos, hogy a betegek megfelelő körülmények közé kerüljenek, itt együtt lehetne a háziorvos, a járóbeteg és fekvőbeteg ellátás is. Úgy kell ezt megoldani, hogy mindenki megfelelően tudja megközelíteni a saját háziorvosi rendelőjét, ez a cél.

Auer Miklós képviselő-testületi tag kérdezi, hogy ha minden a tervek szerint alakul, akkor az mibe fog kerülni az önkormányzatnak. A 3.4 pontban az szerepel, hogy bárki telephelynek jegyeztetheti be azt, ha nem ütközik jogszabály előírásába. Kérdezi, hogy ezt hogy kell érteni.

Bebes István polgármester elmondja, hogy a jelenlegi épület fenntartása költséges, a pályázat megvalósításával – energetikai pályázat benyújtásával együtt – alacsonyabb tud lenni érthetően a fenntartás, mint a jelenlegi. Mint tudja a képviselő úr, a háziorvosok vállalkozásban látják el a feladatot, ezért van szükség a 3.4. pontban leírtakra.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**143/2016.(X.27.) önkormányzati határozat**

Körmend város Önkormányzata Képviselő-testülete megismerte a TOP 4.1.1.-15. kódszámú, „Egészségügyi alapellátás infrastrukturális fejlesztése” című pályázati felhívásra benyújtott pályázathoz kapcsolódóan a Markusovszky Egyetemi Oktatókórházzal, valamint az Állami Egészségügyi Ellátó Központtal kötendő, a körmendi kórház területén található járóbeteg szakellátó épületének az Önkormányzat részére történő használatba adásáról szóló használati megállapodást, és azt a csatoltak szerint jóváhagyja, egyben felhatalmazza a Polgármestert annak aláírására.

Felelős: jegyző szerződéskötésért

Határidő: TOP 4.1.1.-15. kódszámú pályázati felhívás szerinti

**8./ Erdőtelepítés jóváhagyása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**144/2016.(X.27.) önkormányzati határozat**

Körmend város Önkormányzata Képviselő-testülete jóváhagyja azt, hogy a körmendi 0286/51 hrszú területen található nyárfaerdő kitermelésre kerüljön azzal, hogy a kitermelést követően a körmendi 0256/6 hrsz-ú önkormányzati ingatlanon tölgyfa csemete ültetést kell elvégezni 0,89 ha területen.

**9./ Tájékoztató a volt FHO épületének felújításáról**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Megköszöni a vállalkozó munkáját és a testületnek is köszönetet mond, hogy akkor ezt a döntést hozta. Most is lesz olyan feladat, ahol az ÁFÉSZ-nak meg kell mutatnia az önkormányzattal való együttműködését, hiszen amint az épület megtelik, ott parkolókra is szükség lesz.

**10./ Tájékoztató a Boldog Batthyany –Strattmann László Ösztöndíjpályázatok elbírálásáról**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

Csák Tamás a Társadalmi és Ifjúsági Ügyek Bizottságának elnöke elmondja, hogy összesen 13 pályázat érkezett, 4 szociális alapon, 9 pedig tanulmányi eredmény alapján. A beérkezett pályázatok közül 2 személyt ki kellett zárni, mivel tanulmányi átlaguk nem érte el a 4,5 átlagot. A szociális alapon beadott pályázatok közül az egyikben az egy főre jutó jövedelem a 110.000 Ft, így nem tartották szociális alapon rászorulónak. Ezért is kérik majd a rendelet módosítását**.** Szociális indokok alapján Nagy Petra, Gyógyszervegyész-mérnök szakos egyetemi hallgató és Tóth Tímea, Csecsemő és kisgyermeknevelő szakos egyetemi hallgató, míg tanulmányi eredményei alapján Horváth Attila Andor, általános orvos szakos egyetemi hallgató és Buti Nikolett, testnevelő tanár szakos hallgató részesül támogatásban. Sok sikert kíván nekik.

**Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

Tompa László nem tudja elfogadni az interpellációra kapott választ, továbbra is kéri a Kölcsey utca rendbetételét. Véleménye szerint a kamera nem helyettesíti a rendőri jelenlét, azt gondolja, hogy a kamera csak visszamenőleg tudja rekonstruálni a történteket, viszont a járőr jelenléte tekintélyt parancsoló tud lenni.

Bebes István polgármester elmondja, hogy csak az egyik választ fogja megszavaztatni, hiszen a rendőrség munkáját – engedje meg képviselő úr -, nem az önkormányzat fogja szabályozni. Ezzel kapcsolatban a soron következő közbiztonsági ülésen jelezni fogja a rendőrség felé a problémát. Kéri jegyző asszonyt, hogy szabályozzák azt, hogy a nem testület hatáskörébe tartozó ügyekkel ne kelljen az ülésen foglalkozni. Sok rossz állapotú utca van, kéri képviselő urat, hogy járja körbe Körmendet és meg fogja látni, hogy nem a Kölcsey utca a legrosszabb állapotú utca. Fogadja el képviselő úr, hogy a megfelelő sorrendben igyekeznek ezeket a problémákat megoldani. Kéri, hogy az aktuális feladatokat a városgondnokság végezze el.

Bebes István polgármester elmondja, hogy mivel a képviselő úr nem fogadta el a választ, kérdezi, hogy a Testület elfogadja-e?

Körmend Város Önkormányzata Képviselő-testülete az interpellációra adott választ 9 igen, 1 nem szavazattal, 1 tartózkodás mellett elfogadja, és a következő határozatot hozza:

**145/2016.(X.27.) önkormányzati határozat**

Körmend város Önkormányzata Képviselő-testülete Tompa László a Kölcsey utcával kapcsolatos interpellációjára adott választ elfogadja.

Auer Miklós a Németh Mária szülőházával kapcsolatos interpellációra adott választ nem tudja elfogadni, véleménye szerint a 312/2012. (XI.8.) rendelet nem ide való.

Forró Szilvia irodavezető elmondja, hogy önmagában a bontási tevékenység nem engedélyköteles, a probléma abból adódóik, hogy a helyi építési szabályzat nem tünteti fel a védettséget, ill. a helyi védelemről szóló önkormányzati rendelet nem bontja ki a védelem jellegét és a védelemből eredő feladatokat.

Bebes István polgármester elmondja, hogy mivel a képviselő úr nem fogadta el a választ, kérdezi, hogy a Testület elfogadja-e?

Körmend Város Önkormányzata Képviselő-testülete az interpellációra adott választ 7 igen, 1 nem szavazattal, 3 tartózkodás mellett elfogadja, és a következő határozatot hozza:

**146/2016.(X.27.) önkormányzati határozat**

Körmend város Önkormányzata Képviselő-testülete Auer Miklós a Németh Mária szülőházával kapcsolatos interpellációjára adott választ elfogadja.

Bán Miklós, Csák Tamás, Ferenc Gyula és Geosics László képviselő-testületi tagok az interpellációra kapott választ elfogadják.

**Interpellációk:**

Czvitkovics Gyula képviselő-testületi tag elmondja, hogy a Tavasz utca 10. szám előtt található egy részben kihalt fa, kéri annak kivágását. A családi házas területeken a fák túlnőtték a villanyvezetéket, ez gondot okozhat, rendezni kellene az E.ON-nal.

Geosics László képviselő-testületi elmondja, hogy a Hunyadi úti buszmegálló a város Fő terére került, de a rendőrség oldalán két pad, az iskola oldalán pedig egy rozsdás szeméttároló ott maradt, kéri ezek eltávolítását.

Bebes István elmondja, hogy a másik oldal továbbra is megállóként funkcionál.

Bán Miklós képviselő-testületi tag megköszöni a szeméttároló ötletes elkészítését. Amennyiben bármelyik képviselőnek szüksége lenne a parkolóőr elhelyezésére, úgy az igényfelmérő lapot el tudja küldeni, így felmérhető lenne a város többi részén lévő igény.

Auer Miklós képviselő-testületi tag elmondja, hogy

- a lakosok valódi képviselete gyanánt köszöni a Deák Ferenc utcai parkoló javítását. Igaz, van, hogy kilenc autón helyén hat is elfér. Kérné, hogy fessék fel az útburkolati jeleket, így megoldódik ez a probléma is. Úgy gondolja, hogy nem kéne vele megvárni a tavaszt.

- ugyanez a kérés a Rákóczi utca déli oldalán, nyugati irányba

- megköszöni a Bartók lakótelepen elvégzett gyors és szakszerű javítást, így mindjárt át is adja a következő kérést

- megköszöni a Szabadság téren elhelyezett buszmegállókat, hozzáteszi – önfényezés nélkül – ezt annak idején ő indította el

- a forgalomirányító fényjelző készülékek felülvizsgálatát kéri, hiszen nincs zöldhullám, amíg a két rendszer külön működik, valamint a Kossuth Lajos utca Rákóczi út kereszteződés, van hogy három lámpaváltás után lehet csak áthaladni, vagy a Rákóczi út Munkácsy Mihály utca kereszteződés, a Rákóczi úton érkező négy másodperccel előbb kap zöldet, mint a kerékpárúton érkező, két kocsi is elhalad, a harmadik meg nekimegy a kerékpárosnak.

- nincs közvilágítás a Rákóczi út Hunyadi utca kereszteződésnél, a Koronánál, valamint a Zrínyi utca északi végén a keleti oldalon

- a Pászthory ház utolsó lakója elhalálozott, ha jól tudja, abban a házban az önkormányzatnak érdekeltsége van. Ebből kiindulva kérte a Németh Mária házával kapcsolatos interpellációra kapott válasz szavaztatását, mert véleménye szerint a 8/2004. (III.1.) rendeletet, a helyi építészeti örökség védelméről szóló rendelet alapján kellett volna a választ megkapnia. Nem lett volna szabad azt a házat lerombolni. Például Kemenesalján van egy omladozó épület, ahol Petőfi egy nyarat eltöltött, ezt a házat sem bontották el, rajta van a márványtábla is. Így a Németh Mária házra is kéri visszahelyezni a márványtáblát.

Bebes István polgármester elmondja, hogy a szakma az törvények, rendeletek, jogszabályok alapján dolgozik, a választ is ez alapján tudják megadni. Kritizálhatják, elmondhatják az ezzel kapcsolatos véleményüket, de a jogszabályokat nem lehet megkerülni. Ő is tapasztalta, hogy a gyalogátkelés nehézségbe ütközik, gyakran 10 percet is várni kell.

Tompa László képviselő-testületi tag elmondja, hogy

hogy ahol a buszok kihajtanak, nem árok hanem egy vízülepítő van elhelyezve, ami az idők során megtelt – annak idején azt az ígéretet tették, hogy a vízülepítő kavicsát időnként cserélik – kéri annak cseréjét

a Somogyi utcában földgyalulást hajtottak végre, aminek az volt a célja, hogy az útról a víz az árkok irányába tudjon folyni. Több ott lakó jelezte, hogy ez a földgyalulás nagy hupnikat hagyott maga után, kéri, hogy ezt a munkát ellenőrizzék le, hiszen pénzt adtak ki érte.

Jegyző asszonyt kéri interpellálni arról, hogy Molnár Dánielnek munkaköri kötelessége-e az, hogy munkaidőben civil szervezeteket vagy magánszemélyeket provokáljon, belső vizsgálat indítását kéri azzal kapcsolatban, hogy a sajtóreferens munkaidőben miért facebook-ozik, illetve ad ki közleményeket a Fidelitas nevében.

Bebes István polgármester a Somogyi utcával kapcsolatban elmondja, hogy ott több dolog is van, meg kell vizsgálni a közlekedést, a parkolást. Kis részben el tudja fogadni képviselő úr felvetését, de többségében meg lehet köszönni az ott elvégzett munkát a Városgondnokságnak. A problémát az ott startolók autók okozzák. Az utca megérett a felújításra, ami máshol megoldást hoz, az ebben az utcában nem működik, hiszen az autósokat, kamionosokat nem érdekli. Megoldást kell találni, ki kell szélesíteni, szőnyegezést kell végrehajtani, az autóval való közlekedést pedig szabályozni kell, a kamionoknak pedig nincs abban az utcában keresnivalójuk. Kéri a bizottságot, hogy gondolja végig a közlekedés szabályozását, kivételt képez a Müllex. Ha nincsenek szabályok, teljesen felesleges az utcákat felújítani, hiszen mindenki azt tesz vele, amit akar. Képviselő úr mindig érdekes kérdéseket feszeget. Nem kíván senkit sem védeni, de a mai internetes világban képviselő úr elég érdekes dolgokat feszeget. Kérdezi, hogy képviselő úr az ügyintéző mögött áll-e és azt figyeli, hogy mit csinál vagy mit nem csinál. Nem is érti, hiszen a mai világban bárki, bármit, bárkinek a nevében feltehet a világhálóra. Képviselő úr nyilván a kákán is csomót keres és megpróbál emberekbe belekötni. Visszautasítja, hogy képviselő úr mindig valakiket megvádol, persze az internet használatával ő mindent megtehet, ő és a kollegái mindenkit frusztráltan támadhatnak, sikereket próbálnak meg kisebbíteni, gyalázni, utána pedig felteszik a kezüket azzal, hogy bocsánatot kérnek, ők civil szervezet, nem is azért vannak, miért bántják őket. Azt gondolja, hogy mindenki nyugtával dicsérje a napot. Lehet vádaskodni, jegyzőasszony elvégzi a kiadott feladatot, de képviselő úrnak is egy kicsit magába kéne néznie, ha néha egy picit ráér, el kéne gondolkodni, hogy a várost szolgálja-e, vagy a médiákhoz futkozva, műbalhét kever a város ellen. Önmérsékletre kéri képviselő urat, ha nem teszi, az az ő dolga, már nem vár tőle semmit, vívott már nagyobb harcokat is képviselőkkel, akik az asztalt verték, aztán az emberek eldöntötték, hogy hol is az ő helyük a világban.

Bán Miklós képviselő-testületi tag elmondja, hogy háromszor-négyszer is interpellált a Somogyi utca kereszteződésével kapcsolatban. A múlt héten négyes karambol volt, pontosan amiatt, hogy a Somogyi Béla utcából kihajtó autó a MOL-nál lévő lapos tuják miatt nem látta a Rákóczi úton érkező autót. Nekiment a határőr autónak, azt átdobta, neki egy másik autónak, annak pedig egy másik ment neki. Nincs ellene a zöld övezetnek, de közlekedésileg valamit kell tenni, hogy a Somogyi Béla utcából való kihajtás biztonságos legyen. Alacsonyan fekvő autót 30-40 méterről lehet észrevenni.

Bebes István polgármester elmondja, hogy igen, ez problémás terület. Sok mindenre kell ott figyelni, gyalogos, kerékpáros, kétsáv.

Szabó Ferenc képviselő-testületi tag elmondja, a közlekedésbiztonsági bizottság ülésén a rendőrség részéről is felmerült az, hogy a városban több helyen van olyan sövény, amely a biztonságot közlekedést akadályozza. Az egész városban megvizsgálásra kerülnek a sövények.

Bebes István polgármester azt kéri, hogy mindent zöldet azért ne irtsanak ki, csak amit szükséges.

További kérdés, vélemény nem hangzik el. Bebes István polgármester a Képviselő-testület ülését 9 óra 21 perckor bezárja.

K. m. f.

 Bebes István dr. Stepics Anita

 polgármester jegyző